ET Euroopa Liidu Teataja C 147/4

Teade Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes kohaldatavate dumpinguvastaste meetmete ja tasakaalustusmeetmete osalise vahepealse läbivaatamise algatamise kohta

(2015/C 147/03)

Euroopa Komisjon on saanud osalise vahepealse läbivaatamise taotluse vastavalt nõukogu 30. novembri 2009. aasta määruse (EÜ) nr 1225/2009 (1) (kaitse kohta dumpinguhinnaga impordi eest riikidest, mis ei ole Euroopa Ühenduse liikmed) („dumpinguvastane alusmäärus”) artikli 11 lõikele 3 ning nõukogu 11. juuni 2009. aasta määruse (2) (EÜ) nr 597/2009 (kaitse kohta subsideeritud impordi eest riikidest, mis ei ole Euroopa Ühenduse liikmed) („subsiidiumivastane alusmäärus”) artikli 19 lõikele 3.

1. Läbivaatamistaotlus

Läbivaatamistaotluse esitas EU ProSun (edaspidi „taotluse esitaja”) – kristalsest ränist fotoelektriliste moodulite ja nende põhikomponentide ELi tootjate ühendus. Taotlus piirdub võrdlusalusega, mida kasutatakse võrdlusena hinnakohandamismehhanismis, mis on kehtestatud allpool punktis 3 osutatud kehtivas hinnakohustuses.

2. Kehtiva hinnakohustusega hõlmatud toode

Kehtiva kohustusega hõlmatud toode on Hiina Rahvavabariigist pärit või sealt saadetud kristalsest ränist fotoelektrilised moodulid ja nende põhikomponendid (elemendid), mis praegu kuuluvad CN-koodide ex 8541 40 90 (TARIC codes 8541409021, 8541409029, 8541409031 ja 8541409039) alla, välja arvatud juhul, kui tegemist on transiittootega üldise tolli- ja kaubanduskokkuleppe (GATT) V artikli tähenduses (edaspidi „hõlmatud toode”).

3. Kehtivad meetmed

Praegu kohaldatav meede on nõukogu määrusega (EL) nr 1238/2013 (3) kehtestatud lõplik dumpinguvastane tollimaks ja nõukogu määrusega (EL) nr 1239/2013 (4) kehtestatud lõplik tasakaalustav tollimaks.

2. augustil 2013 kiitis komisjon otsusega 2013/423/EL (5) heaks Hiina masinate ja elektroonikatoodete impordi ja ekspordi kaubanduskoja (edaspidi „CCCME”) ning eksportivate tootjate rühma (edaspidi „asjaomased isikud”) poolt dumpinguvastase menetluse raames pakutud hinnakohustuse, mis käsitleb Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi.

4. detsembril 2013 kinnitas komisjon rakendusotsusega 2013/707/EL, (6) et on lõplike meetmete kohaldamise ajal nõus pakutud hinnakohustusega, mis on seotud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi käsitleva dumpingu- ja subsiidiumivastase menetlustega.

Seejärel selgitati rakendusotsuses 2013/707/EL osutatud hinnakohustuse rakendamistingimusi rakendusotsuses 2014/657/EL (7).

Komisjoni poolt heaks kiidetud hinnakohustuse kohaselt kohandatakse hõlmatud toote minimaalset impordihinda kvartaalselt, võttes aluseks kristalsest ränist fotoelektriliste moodulite rahvusvahelised hetkehinnad, sh Hiina hinnad, nagu need on deklareeritud Bloombergi andmebaasis (edaspidi „kehtiv võrdlusalus”). Hinnakohustuse kohaselt võib kasutada võrdlusalusena hetkehindu, v.a Hiina hinnad, kui need on Bloombergi andmebaasis olemas. Bloombergi andmebaasis on olemas hinnajadad, kust on välja jäetud Hiina hinnad, mille kohta on varasemad andmed olemas. Seega on asjakohaseid menetlusi järgides tehniliselt võimalik kasutada võrdlusalusena Bloombergi andmebaasis olevaid hetkehindu, millest on Hiina hinnad välja jäetud.

4. Läbivaatamise põhjused

Taotluse esitaja esitas järgmised piisavad tõendeid selle kohta, et võrdlusaluse heakskiitmise aluseks olnud asjaolud on muutunud ja et need muutused on püsivad.

— Hiina Rahvavabariigi äriühingute arv, kelle hindu võetakse arvesse kehtivas võrdlusaluses, on pärast hinnakohustuse heakskiitmist, ja eriti alates 2014. aasta algusest, oluliselt kasvanud.

— Selle tulemusena on Hiina Rahvavabariigi äriühingute kaal kehtivas võrdlusaluses suurenenud ja see on oluliselt mõjutanud selle võrdlusaluse dünaamikat.

— Lisaks on nende äriühingute deklareeritud hinnad olnud tavaliselt madalamad kui muude äriühingute omad.

Kõik need suundumused näivad püsivatena ja õigustavad seetõttu vajadust kehtiv võrdlusalus läbi vaadata. Kehtiv võrdlusalus ei pruugi enam olla asjakohane, kui arvestada hõlmatud toote hinnadünaamikat.

Taotluse esitaja esitatud piisavate tõendite kohaselt ei ole kehtiv võrdlusalus kristalsest ränist fotoelektriliste moodulite hinna arengu suhtes enam tüüpiline. Kui vahepealne läbivaatamine seda kinnitab, ei täida kehtiv võrdlusalus enam sellele hinnakohustuse heakskiitmist, kinnitamist ja selgitamist käsitlevate komisjoni otsustega pandud eesmärke.

Seepärast uurib komisjon, kas kehtiv võrdlusalus on kristalsest ränist fotoelektriliste moodulite hinna arengu suhtes ikka veel tüüpiline.

5. Menetlus

Pärast liikmesriikide teavitamist ja olles kindlaks teinud, et on olemas piisavad tõendid osalise vahepealse läbivaatamise algatamiseks, algatab komisjon läbivaatamise vastavalt dumpinguvastase alusmääruse artikli 11 lõikele 3 ja subsiidiumivastase alusmääruse artikli 19 lõikele 2, kusjuures läbivaatamine piirdub hinnakohandamismehhanismi aluseks oleva võrdlusaluse uurimisega.

Hiina Rahvavabariigi valitsusel paluti osaleda uurimiseelsetel konsultatsioonidel kooskõlas subsiidiumivastase alusmäärusega.

Komisjon alustab asjaomaste isikutega konsultatsioone vastavalt hinnakohustuse menetlusele, kuna kõnealune uurimine käsitleb nende hinnakohustuse rakendamist.

5.1. Küsimustikud

Uurimise seisukohast vajaliku teabe saamiseks saadab komisjon Bloombergile küsimustiku. Kõnealune teave ja seda kinnitavad tõendid peavad komisjonile laekuma 37 päeva jooksul alates küsimustiku saatmisest, kui ei ole sätestatud teisiti.

Komisjon kutsub kõiki, kes on Bloombergile deklareerinud kristalsest ränist fotoelektriliste moodulite hindu – sõltumata päritolust – andma endast märku, edastama komisjonile Bloombergile saadetud andmed ja avaldama oma seisukohad läbivaatamise kohta. Nad peaksid kõnealuse teabe ja seda kinnitavate tõendite esitamiseks võtma komisjoniga ühendust 37 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Komisjon võib uurimise käigus taotleda lisateavet ja/või kontrollida saadud teavet.

Uurimise käigus võib komisjon küsida ka muudest allikatest teavet, mis võib olla läbivaatamist käsitleva uurimise jaoks vajalik.

5.2. Muud kirjalikud esildised

Vastavalt käesoleva teate sätetele palutakse kõigil huvitatud isikutel teha teatavaks oma seisukohad, esitada teave ja kinnitavad tõendid. Kõnealune teave ja seda kinnitavad tõendid peavad komisjonile laekuma 37 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

5.3. Ärakuulamisvõimalus komisjoni uurimistalitustes

Kõik huvitatud isikud võivad taotleda komisjoni uurimistalitustelt ärakuulamist. Ärakuulamistaotlus tuleb koostada kirjalikult ning selles peab olema esitatud taotluse põhjus. Uurimise algetapiga seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

5.4. Kirjalike esildiste, täidetud küsimustike ja kirjade saatmise juhised

Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust.

Enne komisjonile kolmanda isiku autoriõigustega kaitstud teabe ja/või andmete esitamist peavad isikud taotlema autoriõiguse omajalt spetsiaalse loa, mis selgesõnaliselt võimaldab

a) komisjonil käesoleva kaubanduskaitse menetluses nimetatud teavet ja andmeid kasutada ja

b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kõik kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida palutakse käsitleda konfidentsiaalsena, peavad olema märgistatud sõnaga „Limited” (8).

Sõnaga „Limited” (piiratud kasutusega versioon) märgistatud teavet edastavad isikud on dumpinguvastase alusmääruse artikli 19 lõike 2 ja subsiidiumivastase alusmääruse artikli 29 lõike 2 kohaselt kohustatud esitama teabe mittekonfidentsiaalse kokkuvõtte, millel on märge „For inspection by interested parties” (tutvumiseks huvitatud isikutele). Need kokkuvõtted peavad olema piisavalt üksikasjalikud, et konfidentsiaalselt esitatud teabe sisust oleks võimalik vajalikul määral aru saada. Kui konfidentsiaalset teavet edastav isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

Kõik esildised ja taotlused tuleb edastada e-posti teel, sealhulgas ka skaneeritud volikirjad ja sertifikaadid, välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga.

E-posti kasutamine eeldab nõustumist elektrooniliselt esitatavate materjalide suhtes kehtivate eeskirjadega dokumendis „CORRESPONDENCE WITH THE EUROPEAN COMMISSION IN TRADE DEFENCE CASES”, mis on avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf

Teavet esitades tuleb Teil teatada oma nimi, aadress, telefon ja kehtiv e-posti aadress ning tagada, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon Teiega ainult e-posti teel, välja arvatud juhul, kui avaldate sõnaselgelt soovi saada kõik dokumendid komisjonilt muude sidevahendite kaudu või kui dokumendi laad nõuab selle saatmist tähitud kirjaga.

Täiendavaid reegleid ja lisainfot komisjoniga suhtlemise kohta, sh teavet e-posti teel esitatud esildiste suhtes kehtivate põhimõtete kohta, leiate eespool osutatud juhendist.

Komisjoni postiaadress:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË E-post: trade-ad-R615@ec.europa.eu

6. Koostöösoovimatus

Kui keegi ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab märkimisväärselt uurimist, võib nii positiivsed kui ka negatiivsed järeldused teha kättesaadavate faktide põhjal.

7. Ärakuulamise eest vastutav ametnik

Huvitatud isikud võivad kaubandusmenetluses taotleda ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni uurimistalituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja tegutseda vahendajana tagamaks, et huvitatud isiku õigust kaitsele kohaldatakse täiel määral.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjused. Uurimise algetapiga seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

Ärakuulamise eest vastutav ametnik annab võimaluse ka sellisteks ärakuulamisteks, kus on esindatud isikud, kes esitavad erinevaid seisukohti ja vastuväiteid.

Lisateave ja kontaktandmed tehakse kättesaadavaks kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/

8. Uurimise ajakava

Uurimine viiakse dumpinguvastase alusmääruse artikli 11 lõike 5 ja subsiidiumivastase alusmääruse artikli 22 lõike 1 kohaselt lõpule 15 kuu jooksul pärast käesoleva teate avaldamist Euroopa Liidu Teatajas.

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (9).

(1) ELT L 343, 22.12.2009, lk 51.

(2) ELT L 188, 18.7.2009, lk 93.

(3) Nõukogu rakendusmäärus (EL) nr 1238/2013, 2. detsember 2013, millega kehtestatakse lõplikud dumpinguvastased meetmed Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes ning nõutakse lõplikult sisse nimetatud impordi suhtes kehtestatud ajutine tollimaks (ELT L 325, 5.12.2013, lk 1).

(4) Nõukogu rakendusmäärus (EL) nr 1239/2013, 2. detsember 2013, millega kehtestatakse Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes lõplik tasakaalustav tollimaks (ELT L 325, 5.12.2013, lk 66).

(5) Komisjoni otsus 2013/423/EL, 2. august 2013, millega kiidetakse heaks pakutud hinnakohustus, mis on seotud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide ja plaatide) importi käsitleva dumpinguvastase menetlusega (ELT L 209, 3.8.2013, lk 26).

(6) Komisjoni rakendusotsus 2013/707/EL, 4. detsember 2013, millega kinnitatakse pakutud hinnakohustus, mis on seotud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi käsitlevate dumpingu- ja subsiidiumivastaste menetlustega, lõplike meetmete kohaldamise ajaks (ELT L 325, 5.12.2013, lk 214).

(7) Komisjoni rakendusotsus 2014/657/EL, 10. september 2014, millega võetakse vastu eksportivate tootjate rühma ning Hiina masinate ja elektroonikatoodete impordi ja ekspordi kaubanduskoja ettepanek selgituste saamiseks rakendusotsuses 2013/707/EL osutatud hinnakohustuse rakendamise kohta (ELT L 270, 11.9.2014, lk 6).

(8) See on konfidentsiaalne dokument nõukogu määruse (EÜ) nr 1225/2009 (ELT L 343, 22.12.2009, lk 51) artikli 19 ja WTO GATT 1994 VI artikli rakendamise lepingu (dumpinguvastane leping) artikli 6 kohaselt. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(9) EÜT L 8, 12.1.2001, lk 1.